
[bookmark: TextBodyBegin]Europski parlament,
–	uzimajući u obzir svoje prethodne rezolucije o Armeniji i Azerbajdžanu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da se u Azerbajdžanu u pritvoru nalaze 23 armenska taoca, uključujući bivše de facto dužnosnike Gorskog Karabaha i ratne zarobljenike iz rata 2020. i etničkog čišćenja koje je uslijedilo; budući da se protiv njih vode montirana suđenja i da su suočeni s ozbiljnim optužbama koje bi mogle dovesti do nezakonitih kazni doživotnog zatvora;
[bookmark: _GoBack]B.	budući da su ti taoci izloženi nehumanom i ponižavajućem postupanju, među ostalim primjeni zabranjenih psihoaktivnih metoda; budući da se njihova prava ne poštuju, uključujući pristup neovisnim odvjetnicima i usmenim prevoditeljima te mogućnost žalbe, primanja obiteljskih posjeta i odobrenja obustave pritvora zbog zdravstvenih razloga; budući da to predstavlja sustavno kršenje međunarodnih obveza Azerbajdžana u pogledu postupanja sa zatvorenicima;
1.	osuđuje nepravedno pritvaranje armenskih talaca; zahtijeva njihovo trenutačno i bezuvjetno puštanje na slobodu;
2.	oštro osuđuje montirana suđenja koja su u tijeku i sustavne povrede temeljnih prava armenskih talaca te poziva Azerbajdžan da u potpunosti poštuje njihovo pravo na pošteno suđenje i pristup liječnicima u skladu s međunarodnim standardima; očekuje neovisnu istragu o lošem postupanju s njima;
3.	izražava duboku zabrinutost zbog naloga vlasti u Bakuu da se zatvore uredi Međunarodnog odbora Crvenog križa i agencija UN-a, čime se ometa pružanje potpore armenskim zatvorenicima i humanitarni nadzor, te poziva vlasti da preispitaju svoj stav;
4.	poziva veleposlanstva EU-a i država članica u Azerbajdžanu da promatraju suđenja i redovito posjećuju sve armenske taoce; poziva potpredsjednicu Komisije / visoku predstavnicu Unije za vanjske poslove i sigurnosnu politiku i posebnog predstavnika EU-a za ljudska prava da ih posjete;
5.	poziva na sankcije u okviru globalnog režima sankcija u području ljudskih prava protiv svih azerbajdžanskih čelnika i dužnosnika koji krše ljudska prava, posebno tužitelja i sudaca Džamala Ramazanova, Anara Rzajeva i Zejnala Agajeva;
6.	poziva Međunarodni kazneni sud da istraži slučajeve prisilnog raseljavanja, progona i etničkog čišćenja armenskog stanovništva Gorskog Karabaha; poziva na potpunu provedbu svih naloga Međunarodnog suda, uključujući obvezu Azerbajdžana da sve osobe zarobljene u vezi s ratom 2020. zaštiti od nasilja i tjelesnih ozljeda;
7.	još jednom odlučno poziva na to da se suspendira memorandum o razumijevanju iz 2022. između EU-a i Azerbajdžana o strateškom partnerstvu u području energetike; ustraje u tome da svaki budući sporazum o partnerstvu između EU-a i Azerbajdžana bude uvjetovan oslobađanjem svih političkih zatvorenika, poboljšanjem stanja ljudskih prava u zemlji te time da Azerbajdžan nepotrebno ne odgađa potpisivanje mirovnog sporazuma s Armenijom i da poštuje prava Armenaca iz Gorskog Karabaha, uključujući njihovo pravo na povratak;
8.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici, državama članicama te predsjednicima, vladama i parlamentima Armenije i Azerbajdžana.

